משחק השרוכים

השתלשלות האירועים

בדקה השלישית של המשחק באצטדיון קריית אליעזר, עלתה בית שאן ליתרון 0–1 מול בית"ר משערו של זלדקו אג'יץ' הקרואטי. זמן מה לאחר מכן ניתנה לה בעיטת עונשין מ-11 מטר, לאחר ששמוליק לוי, מגן בית"ר ירושלים, הרחיק את הכדור בידו מקו השער של קבוצתו. בעקבות המקרה הורחק השחקן, ובית"ר נותרה בעשרה שחקנים. איתן טייב, בלמה של בית שאן, שכבש חמישה שערים בעונה מבעיטות 11 מטרים, החטיא את הבעיטה. ממש לפני השריקה למחצית הגיע השוויון של בית"ר, מראשו של סטפן שאלוי. בדקה ה-62 השלימה בית"ר מהפך אחרי בעיטה חופשית לחיבורים של יוסי אבוקסיס.
בדקה ה-76 במשחק המקביל בבלומפילד, כבש כפיר אודי, חלוץ הפועל תל אביב, מבישול של שלום תקווה והעלה את קבוצתו ליתרון 0–1 מול הפועל פתח תקווה. כך נשארה הפועל תל אביב במרחק נגיעה מהמקום הראשון.
בדקה ה-86 השוותה בית שאן ל-2-2 משער של אלמוג חזן, שחקן צעיר שהבקיע את שערו הראשון בליגה. במצב עניינים זה חזרה הפועל תל אביב אל המקום הראשון, היות שמשחקה כבר ננעל בניצחון 0–1 על הפועל פתח תקווה.
אוהדי הפועל, ששמעו על הבשורות מקריית אליעזר, החלו לחגוג את כיבוש הפסגה, ואף פרצו למדשאות בלומפילד.
בדקה ה-93, בהתקפה האחרונה של המשחק, במהלך הוצאת כדור קרן, הבקיעה בית"ר שער לאחר הרחקה לא מוצלחת של הגנת בית שאן הישר לרגליו של שחקן בית"ר, אישטוון פישונט, שקבע מקרוב 2–3 לבית"ר.
אחרי כיבוש השער פרץ קהל של בית"ר למגרש ולא איפשר את חידוש המשחק. בהתערבותו של משה דדש, יושב ראש בית"ר שחשש שהמשחק יחשב ל"פיצוץ" ותוצאתו לא תחשב, פינה הקהל את הדשא, רק כדי לאפשר לשופט לחדש אותו ולשרוק מייד לסיום. המשחק הסתים לאחר 93:30 דקות.
יומיים לאחר המשחק, נחקרו שחקני הפועל בית שאן במודיעין אזרחי. בבדיקת פוליגרף - הם טענו שלא מכרו את המשחק - כולם יצאו דוברי אמת.

הביקורת

הוטחה ביקורת רבה על משטרת ישראל אשר במקום לאפשר לבית שאן לשחק במגרשה הביתי תוך נקיטת הצעדים הדרושים להבטחת שלום האוהדים על ידי המשטרה בחרה להורות על העברת המשחק ובכך פגמה ביתרון הספורטיבי המוקנה לקבוצה במגרשה הביתי.
את המשחק בטלוויזיה שידרו יורם ארבל ואבי כהן. החל מהדקה ה-80 ביצעה בית שאן מהלכים רבים בהם שגתה בפעולותיה ובשיקוליה, והביקורת גורסת כי השגיאות נבעו מכך שבדקה זו נודע לבית שאן שהובטחה הישארותם בליגה, בעקבות הפסדה של הפועל באר שבע במשחק המקביל. בעוד יורם ארבל המשיך לשדר כרגיל, טען אבי כהן שבית שאן רצתה להפסיד בכוונה, והיא עשתה סדרה של מהלכים שנועדו להשיג את ההפסד. בין השאר, הראו צילומי הטלוויזיה כי בהתקפה האחרונה, לפני הוצאת הקרן, איתן טייב קשר את שרוכיו ברחבה (מכאן שם הפרשה), בעוד ששני שחקנים של בית שאן עמדו על קו השער במהלך כל ההתקפה האחרונה. אבי כהן הסביר את עמידת השחקנים על קו השער כדי למנוע מצב שבו יישרק נבדל, שהיה מסיים את המשחק ומונע כל סיכוי של בית"ר לנצח. נוסף על כך, לאחר שנכבש שער השוויון של בית שאן בדקה ה-86, נראה חלוצה הזר של בית שאן סרג'ן צ'ולקוביץ' תופס את ראשו. יש המפרשים זאת כאילו הוא היה מאוכזב מכיבוש השער לטובת קבוצתו, אך ייתכן כי הוא הגיב כך משום שהופתע מהשער. גם תמוהה העובדה שלאחר כיבוש השער על ידי אלמוג חזן, אף אחד משחקני בית שאן לא ניגש לברך אותו, פעולה טבעית במשחק כדורגל.
תאוריות קשר אחרות מסבירות את פעולתה של בית שאן: היא העדיפה שבית"ר תזכה באליפות מכיוון שנמנעה מלהסתבך עם אוהדיה הפרועים של בית"ר. אכן, שחקנים שונים של בית שאן הודו בכך שהם פחדו מהקהל של בית"ר. איתן טייב טען 3 שנים לאחר מכן בריאיון כי קבוצתו הפסידה במשחק בכוונה, אם כי לא ציין סיבה. עם זאת, מנכ"ל בית שאן דאז, אבי לוי, הכחיש זאת וטען שקבוצתו רצתה לנצח. מאוחר יותר שינה טייב את גרסתו וטען ש"מעולם לא הייתה מכירת משחק, אף אחד לא הוכיח שהייתה מכירה".

אחרית דבר

בסופו של דבר זכתה בית"ר באליפות ב-9 במאי 1998 בסיום אותה עונה, והפועל סיימה במקום השני, בהפרש של נקודה אחת פחות ממאזנה של בית"ר. אישטוון פישונט הבקיע את שער הניצחון לזכות בית"ר במשחק האחרון, 0-1 מול מכבי פתח תקווה. בעונה לאחר מכן החלה ההידרדרות של בית שאן, שירדה במשך שמונה שנים ארבע ליגות, עד לליגה ב', ולבסוף, באוגוסט 2006, פורקה הקבוצה סופית על ידי ראש עירית בית שאן, עקב חובות של שלושה מיליוני שקלים.
בעקבות המשחק הופץ דיסק השירים "חברים שרים טייב", שהקליט אוהד הפועל תל אביב גל סוקולובסקי. הדיסק, שנאסר מאוחר יותר למכירה, כולל שירי נאצה ולעג נגד כפיר אדרי (שחקן מכבי תל אביב באותה התקופה, בעקבות "פרשת האפדרין"), השדרן יורם ארבל, יוסי אבוקסיס, השופט אייל צור, ניצב אליק רון (מפקד המחוז הצפוני של המשטרה דאז), איתן טייב ושאר שחקני הפועל בית שאן באותה תקופה, פיני שועי (מגיבורי הסרט "בית שאן: סרט מלחמה") ומשה דדש (יו"ר בית"ר דאז). נגד סוקולובסקי נפתחה חקירה, אך התיק נסגר.
בשנת 2001, כשלוש שנים לאחר המשחק, הודה איתן טייב שקבוצתו "נתנה" את המשחק לבית"ר ירושלים. בין השאר אמר טייב בראיון: "הרגשתי שאנחנו צריכים לתת את המשחק. כל הקבוצה עמדה וחיכתה לגול. כל הקבוצה נתנה את המשחק. בקלטת של המשחק רואים את שחקני בית"ר מגיעים לשער ללא הפרעה". באפריל 2018, כחלק מפרויקט של ערוץ הספורט לציון 20 שנה לפרשה, התראיין טייב וטען כי נגרם לו עוול.
מאמן הפועל בית שאן במשחק השרוכים היה אלישע לוי. בנובמבר 2015, כשעלתה מועמדותו של לוי לאמן את הפועל תל אביב, פרסם ארגון אוהדי הפועל תל אביב הודעה תקיפה נגד מינויו, בעקבות המשחק שהתרחש 17 שנים קודם לכן.